Az Európai Központi Bank rendelete 2548/2000/EK rendelete

(2000. november 2.)

az euro görögországi bevezetését követően a kötelező tartalékoknak az Európai Központi Bank által történő alkalmazására vonatkozó átmeneti rendelkezésekről

(EKB/2000/11)

AZ EURÓPAI KÖZPONTI BANK KORMÁNYZÓTANÁCSA,

tekintettel a Központi Bankok Európai Rendszere és az Európai Központi Bank alapokmányára (a továbbiakban: "Alapokmány") és különösen annak 19.1 cikkére és 47.2 cikkének első francia bekezdésére, a kötelező tartalékok Európai Központi Bank által történő alkalmazásáról szóló, 1998. november 23-i 2531/98/EK tanácsi rendeletre [1], valamint az Európai Központi Bank szankciók kirovására vonatkozó hatásköréről szóló, 1998. november 23-i 2532/98/EK tanácsi rendeletre [2],

tekintettel az Európai Központi Bank (EKB) által végzett statisztikai adatgyűjtésről szóló, 1998. november 23-i 2533/98/EK tanácsi rendeletre [3] és különösen annak 5. cikke (1) bekezdésére és 6. cikke (4) bekezdésére,

tekintettel az 1921/2000/EKB rendelettel [4] módosított, a kötelező tartalék képzésről szóló, 1998. december 1-jei 2818/98/EK számú EKB rendeletre (EKB/1998/15) [5],

tekintettel az 1921/2000/EKB rendelettel [6] módosított, a monetáris pénzügyi intézmények ágazati összevont mérlegéről szóló, 1998. december 1-jei 2819/98/EKB rendeletre (EKB/1998/16) [7],

tekintettel az Európai Központi Bank Általános Tanácsának közreműködésére,

mivel:

(1) Az euro 2001. január 1-jével történő görögországi bevezetése azzal jár, hogy ugyanettől a naptól kezdve a Görögországban található hitelintézetek és hitelintézetek görögországi fióktelepei alávessék magukat a KBER kötelező tartalékrendszerének.

(2) E jogalanyok integrálása a KBER kötelező tartalékrendszerébe átmeneti rendelkezések elfogadását teszi szükségessé, annak érdekében hogy az integráció zökkenőmentes legyen és ne keletkezzenek aránytalan terhek a résztvevő tagállamok, közöttük Görögország hitelintézetei számára.

(3) Az Alapokmány 5. cikke és az Európai Közösséget létrehozó szerződés 10. cikke együttesen utalnak a tagállamok azon kötelezettségére, hogy nemzeti szinten hozzák meg és hajtsák végre az EKB statisztikai adatszolgáltatási követelményeinek kielégítéséhez és a statisztikai téren való időbeni felkészüléshez szükséges statisztikai információk gyűjtését célzó megfelelő intézkedéseket ahhoz, hogy résztvevő tagállamok lehessenek,

ELFOGADTA EZT A RENDELETET:

1. cikk

Átmeneti rendelkezések

Az euro görögországi bevezetését követően a kötelező tartalékok EKB általi alkalmazására vonatkozó átmeneti rendelkezések e rendelet mellékletében találhatók, amely e rendelet szerves részét képezi.

Az e rendeletben foglalt egyedi rendelkezések hiányában a 2818/98/EK rendelet és a 2819/98/EK rendelet rendelkezéseit kell alkalmazni.

2. cikk

Hatálybalépés

Ez a rendelet az Európai Közösségek Hivatalos Lapjában való kihirdetésének napján lép hatályba. Az e rendelet mellékletében meghatározott rendelkezések csak a 2001. év első tartalékolási időszakait érintik.

Kelt Frankfurt am Mainban, 2000. november 2-án.

az EKB Kormányzótanácsa részéről

az elnök

Willem F. Duisenberg

[1] HL L 318., 1998.11.27., 1. o.

[2] HL L 318., 1998.11.27., 4. o.

[3] HL L 318., 1998.11.27., 8. o.

[4] HL L 229., 2000.9.9., 34. o.

[5] HL L 356., 1998.12.30., 1. o.

[6] Lásd az 5. lábjegyzet

[7] HL L 356., 1998.12.30., 7. o.

--------------------------------------------------

MELLÉKLET

A GÖRÖGORSZÁGBAN TALÁLHATÓ INTÉZMÉNYEK KBER KÖTELEZŐ TARTALÉKRENDSZERÉBE TÖRTÉNŐ INTEGRÁLÁSÁRA VONATKOZÓ ÁTMENETI RENDELKEZÉSEK

1. A Görögországban található hitelintézetek és hitelintézetek görögországi fióktelepei (továbbiakban: "Görögországban található intézmények") 2001. január 1-jétől a kötelező tartalékképzési kötelezettség hatálya alá esnek. A Görögországban található intézmények tekintetében 2001. január 1-jétől 2001. január 23-ig átmeneti tartalékolási időszak lesz érvényben. A 2818/98/EK EKB rendelet 7. cikkében meghatározott, egyéb résztvevő tagállamokban található intézményekre vonatkozó tartalékolási időszakot nem érinti a Görögországban található intézményekre bevezetett átmeneti tartalékolási időszak.

I. A Görögországban található intézményekre vonatkozó átmeneti tartalékolási időszak

2. Az egyes Görögországban található intézmények tartalékalapját ezen átmeneti tartalékolási időszak tekintetében a 2000. november 30-i mérlegük elemeihez viszonyítva határozzák meg. Az egyes intézmények az átmeneti tartalékolási időszak kezdete előtt - a 2819/98/EKB rendeletben rögzített, az EKB pénzügyi és banki statisztikai adatszolgáltatási rendszere szerint - tájékoztatják a Görög Nemzeti Bankot tartalékalapjukról. Azok a Görögországban található intézmények, amelyek élvezik a 2819/98/EK rendelet 2. cikk (2) bekezdésében meghatározott eltérést, az átmeneti tartalékolási időszakra vonatkozó tartalékalapot a 2000. november 30-i mérlegük alapján számítják ki és a tartalékalapról az átmeneti tartalékolási időszak kezdete előtt tájékoztatják a Görög Nemzeti Bankot.

3. A számítást végző fél a Görögországban található intézményeknek az átmeneti tartalékolási időszakra vonatkozó egyedi tartalékképzési kötelezettségeit - a 2818/98/EK rendelet 5. cikk (3) bekezdésében említett eljárás szerint - az átmeneti tartalékolási időszak kezdete előtt számítja ki és jelenti.

A kiszámított tartalékképzési kötelezettségeket legkésőbb az átmeneti tartalékolási időszak első NKB munkanapján jóváhagyják a 2818/98/EK rendelet 5. cikk (3) bekezdésében említett eljárás szerint.

4. Az átmeneti tartalékolási időszak tekintetében, a 2818/98/EK 5. cikk (4) bekezdése alkalmazásában, a módosítást kezdeményező fél legkésőbb 2001. január 15-én értesíti a másik felet a módosításról. Az értesített fél a módosítást legkésőbb 2001. január 16-án visszaigazolja. Amennyiben legkésőbb 2001. január 16. végéig az értesített fél részéről nem érkezik visszajelzés, ez az intézmény átmeneti tartalékolási időszakra vonatkozó tartalékképzési kötelezettségének visszaigazolását jelenti.

II. Egyéb résztvevő tagállamokban található intézményekre vonatkozó átmeneti rendelkezések

5. Az egyéb résztvevő tagállamokban található intézmények dönthetnek úgy, hogy a 2000. december 24-től 2001. január 23-ig és a 2001. január 24-től 2001. február 23-ig tartó tartalékolási időszakokban igénybe veszik azt a lehetőséget, hogy tartalékalapjukból levonják a KBER kötelező tartalékrendszere alól mentesítettként fel nem sorolt, Görögországban található intézmények felé fennálló kötelezettségeiket. Annak eldöntésében, hogy kötelezettségeik olyan más intézmény felé állnak-e fenn, amely maga is tartalékképzési kötelezettség hatálya alá esik, az intézmények a 2818/98/EK rendelet 2. cikk (3) bekezdésében említett jegyzékekre támaszkodhatnak.

6. Az egyéb résztvevő tagállamokban található olyan intézmények, amelyek élni kívánnak a Görögországban található intézmények felé fennálló kötelezettségeik levonásának lehetőségével, 2000. november és december hónapjára nézve benyújtják a 2819/98/EK rendelet 1. melléklet 1. táblázatához kapcsolódó 7. lábjegyzet szerinti táblázatot, amely szerint a Görögországban található intézményeket már a KBER kötelező tartalékrendszerének hatálya alá tartozónak tekintik.

Ez nem érinti az intézményeknek a 2819/98/EK rendelet 1. melléklete 1. táblázata szerinti időszakokra vonatkozó statisztikai adatszolgáltatási kötelezettségét, amely szerint a Görögországban található intézmények még mindig a világ egyéb részén található banknak minősülnek.

A táblázatokat a 2819/98/EK rendeletben meghatározott szokásos határidőkön belül és eljárások szerint nyújtják be.

7. A 2819/98/EK rendelet 2. cikke (2) bekezdésében meghatározott eltérést élvező adatszolgáltató dönthet úgy, hogy 2000. november és december hónapra nézve a 2819/98/EK rendelet 1. melléklet 1. táblázatához kapcsolódó 7. lábjegyzetben meghatározott táblázat formájában szolgáltat adatot, amely szerint a Görögországban található intézményeket már a KBER kötelező tartalékrendszerének hatálya alá esőnek tekinti.

Ebben az esetben a 2000. novemberére vonatkozó adatokat legkésőbb 2000. december 23-ig kell jelenteni az érintett résztvevő NKB-nak. Az érintett intézmény 2000. december 24-én és 2001. január 24-én kezdődő tartalékolási időszakokra vonatkozó tartalékalapját a 2000. novemberi adatok alapján számítják ki.

A 2000. decemberére vonatkozó adatokat az érintett hitelintézetre érvényes szokásos határidőkön belül és eljárások szerint jelentik. Az érintett intézmény 2001. február 24-én, március 24-én és április 24-én kezdődő tartalékolási időszakokra vonatkozó tartalékalapját a 2000. decemberi adatok alapján számítják ki.

--------------------------------------------------